আইপিএল-এর ইতিহাসে এমনটা আগে কখনও ঘটেনি। সেই ঘটনাই এবার ঘটতে চলেছে। ক্রিকেটের ইতিহাসেও নজির বিহীন এই ঘটনা।
বিশ্বে ক্রিকেটের জনপ্রিয়তা ক্রমবর্ধমান। পাপুয়া নিউগিনি হোক বা আফগানিস্তান— ক্রিকেটের মূলস্রোতে গা ভাসাচ্ছে অনেক ছোট দেশও। জনপ্রিয়তা বাড়ার সঙ্গে অর্থ বিনিয়োগের পরিমাণও বাড়ছে।
এমন অবস্থায় ক্রিকেট ম্যাচ সম্প্রচারকারী সংস্থাগুলি নতুন নতুন উদ্ভাবনী প্রযুক্তি সামিল করছে ক্রিকেটে। দর্শকদের আরও মনোরঞ্জনের উদ্দেশে।
আইপিএল-ই এবার সাক্ষী থাকছে এমন এক প্রযুক্তির যা নিয়ে তোলপাড় ক্রিকেট বিশ্ব। আইপিএল-এর সম্প্রচারকারী চ্যানেল এবার চালু করছে ভার্চুয়াল রিয়েলিটি সার্ভিস। সংস্থার ডিজিটাল এবং মোবাইল প্ল্যাটফর্ম সার্ভিস হটস্টার-এ এবারেই চালু হচ্ছে নতুন ফিচার।
আসন্ন আইপিএল-এর সম্প্রচার স্বত্ত্ব কেনার জন্য স্টার ইন্ডিয়াকে পাঁচ বছরের জন্য ব্যয় করতে হয়েছে ১৬ হাজার ৪৩৭ কোটি টাকা। সোনিকে পেরিয়ে টেক্কা দিয়েছে স্টার।
ভার্চুয়াল রিয়েলিটি কী? বলা হচ্ছে, নতুন প্রযুক্তিতে থ্রি-ডি (তিন মাত্রিক) ভিউ-তে ম্যাচ উপভোগ করতে পারবেন দর্শকরা। মোবাইলে ম্যাচ দেখার সময় ফোনকে হেলিয়ে ধরলেই মাঠের পুরো ৩৬০ ডিগ্রি চিত্র পাওয়া যাবে। সম্প্রচারকারী সংস্থার তরফে দাবি করা হচ্ছে, এতে নতুন ভাবে লাইভ ম্যাচ দেখার অভিজ্ঞতা হবে দর্শকদের।
পাশাপাশি, যোগ হচ্ছে, ‘পজ’ অপশন। অর্থাৎ, ম্যাচ লাইভ স্ট্রিমিংয়ের সময় যে কোনও মুহূর্তে দর্শকরা ‘পজ’ বোতাম টিপে স্ট্রিমিং বন্ধ রাখতে পারবেন। আবার সময় মতো ম্যাচের স্ট্রিমিং চালু করবে পারবেন দর্শক।